雙溪行
作者：陳舜俞
朝代：宋

paragraphs: 星郎休官兩鬢白，慣作五侯堂上客。
半入人家鎖深宅。
偶來花幕雙溪頭，聞有侍兒舊相識。
五馬情多載酒過，主人猶須屏障隔。
黄昏移燭背重簾，初度清歌響疏拍。
宛轉別是京洛聲，中有離愁千萬尺。
曲中復作孤吹笛，玉龍一吟群籟寂。
金罍不酌四座聽，淡月朦朧挂空碧。
更將餘意寫琵琶，手抹鳳槽鳴歷歷。
梁州欲徹幺絃斷，應恐外人知怨抑。
主人不許傅青翼，獨聽星郎語近壁。
小聲嗚咽話當年，公子樽前最憐惜。
朱門出後身轉輕，往事消沉無處覓。
星郎日有流落恨，回向玳筵雙淚滴。
勸君收淚聽我歌，聚散有命可奈何。
君不見隴頭水，入海不知幾千里。
又不見風中花，吹向千家復萬家。
人生莫作等閒別，事去老大空咨嗟。